Тата ў Ромы — аграном  
*Змітрок Марозаў*

Падышоў да таты Рома:

«Раскажы пра агранома.

Што ён робіць? Чым заняты?..»

«Добра!» — сыну кажа тата. —

На сяле — усім вядома —

Не пражыць без агранома.

Летам, восенню, вясной

I марознаю зімой

Дбае ён пра ураджай…»

Кажа Рома: «Пачакай!

Не расце ж зімой нічога,

Вецер вые ля парога,

Поле спіць глыбокім сном…»

Ды не дрэмле аграном, —

Зноў даводзіць сыну тата:

«Зранку вельмі я заняты.

Торф і гной на поле возім,

Каб радзіла бульба ўвосень.

А яшчэ кампост рыхтуем,

На таку ячмень сартуем,

Трэба скласці план сяўбы…

Словам, тут не да гульбы!»

«А вясной, — пытае Рома, —

Колькі спраў у агранома?»

Кажа тата: «Не злічыць:

Трэба жыта падкарміць,

Поле хораша ўзараць,

Да сяўбы падрыхтаваць.

А яшчэ павінен ён

Ведаць, дзе пасеяць лён,

Кукурузу і ячмень…

Корміць год вясновы дзень!»

\* \* \*

«Ну, а ўлетку, — кажа Рома, —

Мне самому ўсё вядома!

Трэба луг у час касіць,

Прапалоць і падкарміць

Буракі, капусту…

Дома

Не сустрэнеш агранома!»

«I ў жніво, — даводзіць тата,

На сяле турбот багата.

Хлебаробам не да сну,

Жнуць камбайны збажыну.

Дзень і ноч грукоча ток…

Трэба кожны каласок

Да зярнятка змалаціць…

Аграном за ўсім глядзіць!»

«Ну, а восенню?» —

Увосень

У мяне работ мо з восем!

Трэба

Бульбу дакапаць,

Луг на зябліва[[1]](#footnote-1) ўзараць,

Звезці лён, пасеяць жыта…»

«Зразумеў цяпер нібыта, —

Задумённа кажа Рома, —

Не растуць без агранома

Жыта, бульба, буракі,

Памідоры, агуркі…

Шмат прафесій у жыцці,

Толькі лепшай не знайсці!»

1. *Зя́бліва* — поле, узаранае з восені пад веснавую сяўбу. [↑](#footnote-ref-1)